Orlandon Universal Studio päätyi irtisanomaan työntekijän, joka teki sormillaan kyseenalaisen merkin poseeratessaan pienen huvipuistovieraan rinnalla.

Orlandon Universal Studio on irtisanonut yhden työntekijöistään erikoisen selkkauksen seurauksena, kertoo USA Today.

Itse ilkimys -elokuvan Gru-nimiseksi hahmoksi pukeutunut huvipuistotyöntekijä suostui yhteiskuvaan 6-vuotiaan pikkutytön sekä keltaiseksi Kätyriksi eli Minioniksi pukeutuneen kollegansa kanssa.

Ensisilmäyksellä harmittomalta muistolta vaikuttanut kuva sai kuitenkin kiusallisia piirteitä, kun tytön vanhemmat kiinnittivät huomiota Gru-hahmoksi pukeutuneen työntekijän käsiin. Mies nimittäin teki sormillaan OK-käsimerkin, jota pidetään vihan ja rasismin symbolina.

Kätyrit eli minionit ovat Itse ilkimys -elokuvasta tuttuja hahmoja.­

Kuvassa poseeranneen tytön äiti Tiffiney Zinger kertoi USA Todaylle olleensa hyvin järkyttynyt tajuttuaan, mitä merkkiä työntekijä sormillaan näytti. Naisen mukaan oli sydäntäsärkevää kertoa pienelle tytölle, ettei hän voisi käyttää muuten onnistunutta otosta kouluprojektissaan edellä mainitusta syystä.

– Me vain halusimme viedä lapset katsomaan kätyreitä. Halusimme tehdä jotain erityistä perheemme kanssa ja tämä ihminen pilasi sen, Zinfer vuodatti.

– Se on enemmän kuin ”OK”-symboli. Monet ihmiset eivät todellisuudessa tiedä, mitä se tarkoittaa, nainen totesi.

Äiti ei kuitenkaan jäänyt toimettomaksi huomatessaan asian, vaan otti välittömästi yhteyttä Orlandon Universal-puistoon. Muutama päivä myöhemmin resortin tiedottaja kertoi medialle, että kyseinen työntekijä oli toimintansa seurauksena irtisanottu.

Voit katsoa potkuihin johtaneen kuvan tästä linkistä.

– Emme koskaan halua vieraidemme kokevan sitä, mitä tämä perhe koki. Tämä ei ole hyväksyttävää ja olemme todella pahoillamme. Ryhdymme toimenpiteisiin varmistaaksemme, että mitään tällaista ei tapahtuisi jatkossa, huvipuiston julkaisemassa tiedotteessa todetaan.